Το Αυτό (ταινία, 2017)

***Το Αυτό*** (αγγλικά: ***It*** ή ***It: Chapter One***) είναι μια αμερικάνικη ταινία τρόμου του 2017 σε σκηνοθεσία του Άντι Μουσιέτι, που βασίζεται στο ομότιτλο μυθιστόρημα του Στίβεν Κινγκ από το 1986. Το σενάριο είναι γραμμένο από τους Τσέις Πάλμερ Κάρι Φουκουνάγκα και Γκάρυ Νταυμπερμαν. Η ταινία αναφέρει την ιστορία επτά παιδιών από το Ντέρι, τα οποία τρομοκρατούνται από το ομώνυμο ον, που φέρει συνήθως τη μορφή ενός κλόουν, και με τη βοήθεια του αντιμετωπίζει ο καθένας ξεχωριστά τους προσωπικούς του δαίμονες. Το μυθιστόρημα είχε μεταφερθεί και στην τηλεόραση το 1990, σε μία μίνι-σειρά χωρισμένη σε δύο μεγάλα τμήματα.

Οι βασικοί πρωταγωνιστές είναι ο Μπιλ Σκάρσγκορντ ως Πένιγουαιζ και o Τζέιντεν Λίμπερερ ως Μπιλ Ντένμπροου. Τα γυρίσματα άρχισαν στις γειτονιές του Ριβερντέιλ του Τορόντο στις 27 Ιουνίου 2016 και τελείωσαν στις 21 Σεπτεμβρίου 2016. Άλλες τοποθεσίες από το Οντάριο περιλάμβαναν την Όσουα και το Port Hope.

Η πρεμιέρα πραγματοποιήθηκε στο Λος Άντζελες στις 5 Σεπτεμβρίου 2017 και τρεις μέρες μετά στις Ηνωμένες Πολιτείες, στις 8 Σεπτεμβρίου 2017. Μετά την κυκλοφορία της, η ταινία έσπασε αρκετά ρεκόρ του box office και συγκέντρωσε συνολικά 700.400.000 δολάρια παγκοσμίως. Μη αναμενόμενο για το είδος της, η ταινία κατάφερε να γίνει η πιο επιτυχημένη ταινία τρόμου όλων των εποχών και η τρίτη πιο κερδοφόρα R-Rated ταινία, μετά το Deadpool και το The Matrix Reloaded. Έλαβε θετικές κριτικές, με τους κριτές να επαινούν και να εξάρουν τις ερμηνείες, την κατεύθυνση, την κινηματογραφία και το μουσικό άλμπουμ, και πολλούς να το ονομάζουν μια από τις καλύτερες κινηματογραφικές μεταφορές βιβλίων του Στίβεν Κινγκ.

Σχολιάστηκε επίσης, ότι η ταινία κυκλοφόρησε 27 χρόνια μετά την κυκλοφορία της μίνι-σειράς του 1990. Με βάση το μυθιστόρημα του συγγραφέα, τόση είναι και η περίοδος που πέφτει σε λήθαργο ο Πένιγουαιζ πριν ξανακάνει την εμφάνιση του σπέρνοντας τον τρόμο. Μία συνέχεια της ταινίας κυκλοφόρησε στις 6 Σεπτεμβρίου 2019, IT: Chapter Two, δύο χρόνια ακριβώς μετά από την κυκλοφορία του πρώτου σκέλους.

## Πλοκή
Τον Οκτώβριο του 1988, ο Μπιλ Ντένμπροου δίνει στον εφτάχρονο αδερφό του, τον Τζόρτζι, ένα χάρτινο καραβάκι. Ο Τζόρτζι παίζει με το καραβάκι στους βροχερούς δρόμους της μικρής πόλης Ντέρι, και απογοητεύεται όταν πέφτει σε έναν υπόνομο. Καθώς προσπαθεί να το φτάσει βλέπει έναν κλόουν μέσα στον υπόνομο, ο οποίος αυτοαποκαλείται ως Πένιγουαιζ ο Κλόουν. Ο κλόουν προσελκύει τον Τζόρτζι να έρθει πιο κοντά και στη συνέχεια δαγκώνει και κόβει το χέρι του, ενώ τον τραβάει μέσα στον υπόνομο.

Το επόμενο καλοκαίρι, ο Μπιλ και οι φίλοι του Ρίτσι, Έντι και Σταν, αποφεύγουν τον νταή Χένρι Μπάουερς και τη συμμορία του. Ο Μπιλ, που εξακολουθεί να στοιχειώνεται από την εξαφάνιση του Τζόρτζι και την παραμέληση από τους γονείς του λόγω της θλίψη τους, ανακαλύπτει ότι το σώμα του αδελφού του μπορεί να ξεβράστηκε σε μια ελωδης περιοχή που ονομάζεται Μπάρενς. Πάει με τους φίλους του να το ερευνήσει, πιστεύοντας ότι ο αδελφός του μπορεί να είναι ακόμα ζωντανός. Ο Μπεν μαθαίνει ότι η πόλη μαστίζεται για αιώνες από ανεξήγητες τραγωδίες και παιδικές εξαφανίσεις. Στοχεύεται από τη συμμορία του Μπάουερς και τους ξεφεύγει τρέχοντας στο Μπάρενς όπου συναντά την ομάδα του Μπιλ. Βρίσκουν το πάνινο παπούτσι ενός κοριτσιού που έχει εξαφανιστεί, ενώ ένα μέλος της συμμορίας, ο Πάτρικ, σκοτώνεται από τον Πένιγουαιζ ενώ ψάχνει τον Μπεν.

Η Μπέβερλι, ένα κορίτσι γεμάτη φήμες για αταλασθίες γίνεται μέλος της ομάδας, τόσο ο Μπιλ όσο και ο Μπεν αναπτύσσουν συναισθήματα γι 'αυτήν. Αργότερα, μπαίνει ο Μάικ στην ομάδα, αφού τον υπερασπίστηκαν από τον Μπάουερς. Μέχρι στιγμής κάθε μέλος της ομάδας αντιμετώπισε τρομακτικά φαινόμενα με διάφορες μορφές. Αυτά περιλαμβάνουν τον ίδιο απειλητικό κλόουν που επιτέθηκε στο Τζόρτζι.

Τώρα αποκαλώντας την ομάδα τους «The Losers Club», συνειδητοποιούν ότι όλοι τους τρομοκρατούνται από την ίδια οντότητα. Διαπιστώνουν ότι το «Αυτό» παίρνει τη μορφή όσων φοβούνται, ξυπνά κάθε 27 χρόνια για να τραφεί από τα παιδιά του Ντέρι πριν επιστρέψει σε χειμερία νάρκη, και κινείται χρησιμοποιώντας τους υπονόμους - που όλοι οδηγούν σε ένα πηγάδι κάτω από το εγκαταλελειμμένο σπίτι στην οδό Νέιλμπολτ 29. Μετά από μια επίθεση του Πένιγουαιζ, η ομάδα επιχειρεί να τον αντιμετωπίσει στο παλιό σπίτι, αλλά τελικά χωρίζονται και τρομοκρατούνται. Ο Έντι σπάει το χέρι του, ενώ ο Πένιγουαιζ προκαλεί τον Μπιλ μιλώντας του για τον Τζόρτζι. Καθώς ξαναενώνονται, η Μπέβερλι παλουκώνει το κεφάλι του Πένιγουαιζ, αναγκάζοντας τον κλόουν να υποχωρήσει. Όταν ξεφεύγουν, η ομάδα αρχίζει να διαλύεται, με μόνο τους Μπιλ και Μπέβερλι να είναι αποφασισμένοι για την καταπολέμηση του.

Εβδομάδες αργότερα, αφού η Μπέβερλι αντιμετωπίζει και εξουδετερώνει τον σεξουαλικά βάναυσο πατέρα της, απαγάγεται από τον Πένιγουαιζ. Η ομάδα επανασυνδέεται και πάνε στο εγκαταλελειμμένο σπίτι για να τη σώσουν. Ο Χένρι Μπόουερς, ο οποίος σκότωσε τον πατέρα του επηρεασμένος από το «Αυτό», επιτίθεται στην ομάδα. Ο Μάικ παλεύει μαζί του και τον σπρώχνει στο πηγάδι. Η ομάδα κατεβαίνει στα αποχετευτικά δίκτυα και βρίσκουν τη φωλία του. Εκεί βλέπουν ένα βουνό γεμάτο από σκουπίδια τσίρκου και παιδικά αντικείμενα, γύρω από το οποίο αιωρούνται και επιπλέουν τα σώματα των αγνοουμένων παιδιών. Η Μπέβερλι, τώρα κατατονική μετά από την έκθεση της στην αληθινή μορφή του «Αυτό», επανέρχεται όταν ο Μπεν τη φιλάει. Ο Πένιγουαιζ επιτίθεται στην ομάδα και πιάνει όμηρο τον Μπιλ, προσφέροντας στους άλλους την ελευθερία τους αν τον αφήσουν να τον κρατήσει. Το απορρίπτουν και επιβεβαιώνουν τη φιλία τους, ξεπερνώντας τους διάφορους φόβους τους. Μετά από μια σύντομη μάχη, εξουδετερώνουν τον Πένιγουαιζ και υποχωρεί, με τον Μπιλ να δηλώνει ότι θα λιμοκτονήσει κατά τη χειμερία νάρκη του. Ο Μπιλ τελικά δέχεται τον θάνατο του αδελφού του και παρηγορείται από τους φίλους του.

Καθώς τελειώνει το καλοκαίρι, η Μπέβερλι ενημερώνει την ομάδα για ένα όραμα που είδε ενώ ήταν κατατονική, τους είδε να αγωνίζονται με το πλάσμα ως ενήλικες. Δίνουν όρκο αίματος κόβοντας τις παλάμες τους και σχηματίζοντας ένα κύκλο, ορκίζοντας να επιστρέψουν στο Ντέρι αν το «Αυτό» ξυπνήσει ξανά και να το καταστρέψουν μία για πάντα. Η ομάδα αποχωρεί και ο Μπιλ με την Μπέβερλι μένουν μόνοι. Η Μπέβερλι του λέει ότι θα πάει να ζήσει μαζί με τη θεία της στο Πόρτλαντ. Καθώς φεύγει, ο Μπιλ τρέχει και τη φιλάει.

## Ηθοποιοί
* **[[Τζέιντεν Μάρτελ]]** ως Μπιλ Ντένμπροου. Ο τραυλός ηγέτης του Loosers Club που ψάχνει για τον αγνοούμενο αδερφό του, Τζόρτζι. Η απώλεια του αδελφού του κάνει τη μάχη εναντίον του Πένιγουαιζ μια πιο προσωπική υπόθεση γι 'αυτόν. Σχετικά με τον χαρακτήρα του Ντένμπροου, ο Μουσιέτι είπε ότι είναι σε μια κατάσταση απελπισίας, πέρα από τον τρόμο για το «Αυτό» και τον φόβο για τα ύψη. Συγκεκριμένα δήλωσε: *Ο Μπιλ είναι σαν ένα φάντασμα στο σπίτι του, κανείς δεν τον βλέπει γιατί οι γονείς δεν μπορούν να ξεπεράσουν το θάνατο του μικρότερου τους γιου.*
* **[[Μπιλ Σκάρσγκορντ]]** ως Πένιγουαιζ. Ένα αρχαίο, υπερδιαστατικό και πολύμορφο πλάσμα που ξυπνά κάθε είκοσι επτά χρόνια. Ο Γουίλ Πούλτερ είχε προηγουμένως αναλάβει το ρόλο του, αλλά αναγκάστηκε να εγκαταλείψει. Οι Μαρκ Ράιλανς, Κερκ Ασεβέντο, Ρίτσαρντ Άρμιτατζ και Τίλντα Σουίντον είχαν προταθεί για τον ρόλο επίσης. Στις 3 Ιουνίου 2016, η εταιρία Independent ανακοίνωσε επισήμως μετά από τελικές διαπραγματεύσεις, ότι ο Μουσιέτι είχε επιλέξει τον ηθοποιό Μπιλ Σκάρσγκαρντ να απεικονίσει τον χαρακτήρα. Σχετικά με την εμφάνιση του Πένιγουαιζ, ο ηθοποιός δήλωσε: *Είναι σημαντικό να κάνουμε κάτι φρέσκο και πρωτότυπο γι 'αυτό το θέμα.* Επίσης, σχολίασε τη σύγκριση με τον Τιμ Κάρυ, δηλώνοντας ότι: *Η ερμηνεία του ήταν πραγματικά μεγάλη, αλλά είναι σημαντικό για μένα να κάνω κάτι διαφορετικό. Δεν θα μπορέσω ποτέ να το κάνω τόσο καλά όπως ο Τιμ Κάρυ.* Μίλησε και για την ηλίκια του: *Υπάρχει λίγη παιδαριότητα στον χαρακτήρα, επειδή είναι τόσο στενά συνδεδεμένος με τα παιδιά. Ο κλόουν εκδηλώνει τη φαντασία των παιδιών*. Ο παραγωγός Νταν Λιν μίλησε για τα φυσικά χαρακτηριστικά του Σκάρσγκαρντ: *Ο σωματότυπος του είναι πολύ ενδιαφέρον, είναι ψιλόλιγνος και φαίνεται λίγο σαν κλόουν στο περπατημά του. Είχαμε δει διάφορους ηθοποιούς στην οντισιόν και όταν ήρθε αυτός, έδωσε μια διαφορετική αισθητική στο χαρακτήρα που μας ενθουσίασε πραγματικά.* Ολοκλήρωσε αντιπαραθέτοντας τον χαρακτήρα με τον Τζόκερ του Χιθ Λέτζερ: *Είδαμε τον Λέτζερ ως Τζόκερ, τον Κάρυ επίσης ως κλόουν, θέλαμε κάποιον που θα έδινε κάτι διαφορετικό και ο Μπιλ μας εξέπληξε.* Στην επιλογή του ηθοποίου, ο Μουσιέτι ήθελε κάποιον που θα μπορεί να παραμείνει πιστός και αληθινός στην ουσία του χαρακτήρα και ο Σκάρσγκαρντ προσέλκυσε την προσόχή του. Θεώρησε ότι ο Μπιλ μπορεί να είναι γλυκός και χαριτωμένος, αλλά ταυτόχρονα και αρκετά φρικιαστικός και τρομακτικός.
* **Τζέρεμι Ρέι Τέιλορ** ως Μπεν Χάνσκομ. Είναι το νέο παιδί στο σχολείο και συνεπώς δεν έχει φίλους. Του αρέσει να διαβάζει και να ερευνά και έτσι ξοδεύει πολύ χρόνο στη βιβλιοθήκη. Είναι επίσης πολύ υπέρβαρος αλλά όπως και όλοι οι Losers, έχει υποκείμενες πτυχές που τον ορίζουν πολύ περισσότερο από τις επιφανειακές εμφανίσεις.
* '''Σοφία Λιλις''' ως Μπέβερλι Μαρς. Το μόνο κορίτσι στην ομάδα. Δέχεται bullying στο σχολείο, ειδικά για τις ψεύτικες φήμες που κυκλοφορούν για αυτήν. Η ζωή στο σπίτι της είναι επίσης θλιβερή, καθώς κακοποιείται σωματικά και σεξουαλικά από τον πατέρα της. Ο σκηνοθέτης της ταινίας, Μουσιέτι, είπε σχετικά με τον χαρακτήρα της Μπεβ: *Η περίπτωση της Μπέβερλ είναι βέβαια η χειρότερη, διότι πρόκειται για σεξουαλική κακοποίηση ανηλίκου.* Σε μια συνέντευξη με το Rolling Stone, η Λιλς δήλωσε ότι δεν επέτρεπαν σε αυτήν και τους συμπρωταγωνιστές της να περάσουν πολύ χρόνο με τον Σκάρσγκαρντ: *Στην πραγματικότητα δεν μας άφηναν να τον δούμε μέχρι τις κοινές σκηνές μας, επειδή θέλανε ο τρόμος μας να δείχνει αληθινός*.
* **[[Φιν Γούλφχαρντ]]** ως Ρίτσι Τοζιέρ. Ο καλύτερος φίλος του Μπιλ Ντένμπροου, του οποίου η γλωσσοδιάρροια και η χυδαία γλώσσα τον φέρνουν συχνά σε μπελάδες. Όσο για τον χαρακτήρα ο Μουσιέτι είπε: *Δεν γνωρίζουμε πολλά για την προσωπικότητα του, αλλά είναι το μεγάλο στόμα της ομάδας. Υποθέτουμε ότι είναι παραμελημένος στο σπίτι και παριστάνει τον κλόουν στην ομάδα επειδή χρειάζεται προσοχή.*
* **Ουάιατ Όλεφ** ως Στάνλεϊ Γιούρις. Είναι εβραίος, λίγο υποχόνδριος και γιος ενός ραββίνου. Διαβάζει για το Bar Mitzvah του, αλλά στην πραγματικότητα δεν ενδιαφέρεται για τη θρησκεία, κάτι που ενοχλεί τον πατέρα του. Στο ποιος θα ήθελε να παίξει τον ενήλικο πια Στάνλεϊ στο δεύτερο μέρος της ταινίας, απάντησε: *Είναι δύσκολο για μένα, αλλά η μαμά μου και εγώ αποφασίσαμε κάποιον σαν τον [[Τζόζεφ Γκόρντον-Λέβιτ]] ..αν ήθελε να μακρύνει λίγο τα μαλλία του*.
* **Τσόσεν Τζέικομπς** ως Μάικ Χάνλον. Ένας ορφανός αφροαμερικανός μαθητής. Οι γονείς του πέθαναν από μία πυρκαγιά και μεγαλώνει με τον παππού του, ενώ είναι απρόθυμος να αναλάβει το οικογενειακό τους κρεοπωλείο.
* **[[Τζακ Ντίλαν Γκρέιζερ]]** ως Έντι Κάσπμπρακ. Είναι η επιτομή του υποχόνδριου ανθρώπου με ένα ντουλάπι γεμάτο φάρμακα στο σπίτι του. Ένα ασθενικό αγόρι που αισθάνεται πραγματικά καλά όταν είναι μόνο με τους φίλους του. Η καταπιεστική μητέρα του είναι η αληθινή πηγή της υποχονδρίας του αφού τον έχει πείσει ότι είναι σοβαρά άρρωστος και πρέπει να παραμένει κοντά της επειδή μόνο αυτή μπορεί να τον προστατεύσει.
* **Νίκολας Χάμιλτον** ως Χένρι Μπάουερς. Ένας νεαρός κοινωνιοπαθής και ηγέτης της συμμορίας Μπάουερς. Ο Χάμιλτον προετοιμάστηκε για το ρόλο του μελετώντας την απεικόνιση του χαρακτήρα από τον Τζάρρεν Μπλανκ στο It το 1990.
* **Τζάκσον Ρόμπερτ Σκοτ** ως Τζόρτζι Ντενμπρόου. Ο αθώος, δραστήριος 7χρονός αδελφός του Μπιλ. Ο θάνατός του στα χέρια του Πένιγουαιζ είναι η αρχή για τα γεγονότα του επόμενου καλοκαιριού.
Επιπλέον συμμετοχές. Ο Όουεν Τιγκ ως Πάτρικ Χόκστετερ, ένας ψυχοπαθής νταής και φίλος του Χένρι, δολοφονείται από τον Πένιγουαιζ στην αρχή της ταινίας. Ο Λόγκαν Τόμσον ως Βίκτορ Κρις, ένας επίσης νταής και φίλος του Χένρι, που είναι όμως απρόθυμος να συμμετάσχει στις σαδιστικές και παρανοϊκές πράξεις του. Ο Τζέικ Σιμ ως Ρετζίναλντ Χάγκινς, κι άλλος φίλος του Χένρι. Ο Χαβιέρ Μποτέτ ως μία μορφή του Πένιγουαιζ, αυτή του λεπρού που κυνηγάει τον Έντι. Η Τάτουμ Λι ως άλλη μία μορφή του Πένιγουαιζ, ένα κάδρο μίας τρομακτικής ψιλής γυναίκας που παίζει φλάουτο και στοιχιώνει τον Σταν.

O Στίφεν Μπόγκαέρτ εμφανίζεται ως Άλβιν Μαρς, ο καταχρηστικός πατέρας της Μπέβερλι και η Μόλι Άτκινσον ως Σόνια Κασμπράκ, η υπερπροστατευτική μητέρα του Έντι. Ο Τζέοφρι Πούνσετ εμφανίζεται ως Ζακ Ντένμπροου, ο πατέρας του Μπιλ και του Τζόρτζι και η Πιπ Ντουάγιερ ως Σάρον Ντένμπροου, η μητέρα τους. Ο Στούαρτ Χιούζ ως Όσκαρ Μπάουες, ο αστυνομικός πατέρας του Χένρι που δολοφονείται από τον γιο του. Ο Στίβεν Ουίλιαμς εμφανίζεται ως ο παππούς του Μάικ, ο Άρι Κόεν ως ο ραββίνος πατέρας του Σταν. Τέλος οι Τζόι Μπόστικ και Μέγκαν Σαρπεντιέ, ο φαρμακοποιός του Ντέρι και η κόρη του αντίστοιχα.

## Παραγωγή
Το σχέδιο άρχισε να αναπτύσσεται για πρώτη φορά το 2009. Η παραγωγή της ταινίας πέρασε από τρεις φάσεις σχεδιασμού: αρχικά σκέφτηκαν να δημιουργήσουν μόνο μια ταινία με τον σεναριογράφο Ντέιβ Καγιγκάνιτς, μετά η ιδέα δύο ξεχωριστών ταινιών ήρθε, με τον Κάρι Φουκουνάγκα να αναλαμβάνει τη σκηνοθεσία και μετά να την εγκαταλείπει λόγω διαφωνιών με την παραγωγή. Τότε η δουλειά ανατέθηκε στον Άντι Μουσιέτι.

## Κυκλοφορία
Κυκλοφόρησε στη Βόρεια Αμερική στις 8 Σεπτεμβρίου 2017. Στην Ευρώπη, η ταινία κυκλοφόρησε στο Βέλγιο στις 6 Σεπτεμβρίου 2017, στη Δανία και στην Ολλανδία μία μέρα αργότερα, στις 7 Σεπτεμβρίου, ενώ στη Νορβηγία και τη Φινλανδία στις 8 Σεπτεμβρίου 2017. Στις 7 Μαρτίου 2017 ο εναλλακτικός τίτλος της ταινίας ανακοινώθηκε από τον Στίβεν Κινγκ ως «Part 1 - The Losers Club». Εκτός από τη συμβατική 2D μορφή, κυκλοφόρησε επίσης και σε 615 IMAX οθόνες παγκοσμίως, συμπεριλαμβανομένων 389 εγχώριων. Στην Ελλάδα κυκλοφόρησε στις 28 Σεπτεμβρίου 2017.

### Home Media
Η ταινία κυκλοφόρησε σε ψηφιακή μορφή στις 19 Δεκεμβρίου 2017 και σε 4K, Blu-ray και DVD στις 9 Ιανουαρίου 2018. Η φυσική έκδοση περιλαμβάνει κάποια έξτρα χαρακτηριστικά: πως προετοιμάστικε ο Σκάρσγκαρντ να απεικονίσει τον Πένιγουαιζ, παρασκήνια από το Losers Clubs κατά τη διάρκεια της παραγωγής της ταινίας, πως ο Στίβεν Κινγκ εμπνεύστηκε και δημιούργησε το μυθιστόρημα του και έντεκα διαγραμμένες ή εκτεταμένες σκηνές από την ταινία.
260x260px|μικρογραφία|αριστερά|Διάφορα σκίτσα που σχεδίασε ο σκηνοθέτης της ταινίας, Άντι Μουσιέτι, πριν ξεκινήσουν τα γυρίσματα.
### Προώθηση
Στις 31 Ιανουαρίου 2016, Μουσιέτι δημοσίευσε στο Instagram του ένα σκίτσο που θεωρήθηκε πρόδρομος για την τελική ματιά του Πένιγουαιζ, αλλά και για να γιορτάσει την έναρξη της προπαραγωγή της ταινίας. Αρχίζοντας από τις 11 Ιουλίου 2016, ξεκίνησε επίσης να δημοσιεύει και διάφορες αφίσες αγνοουμένων παιδιών στην περιοχή του Ντέρι, όπως του Ρίτσι Τόζιερ.

Η πρώτη επίσημη εικόνα για το «Αυτό» έκανε το ντεμπούτο της στις 13 Ιουλίου 2016, παρουσιάζοντας την πρώτη ματιά στον Σκάρσγκαρντ ως Πένιγουαιζ, καθώς και μια συνέντευξη του, που διεξήχθη από τον Άντονι Μπρεζνίκαν. Ο Τόμας Φρίμαν από το Maxim έγραψε: *...ο Σκάρσγκαρντ με το ολόκληρο, τρομακτικό κοστούμι του κλόουν, έχει ξεκαθαρίσει αυτό που χρειάζεται για να γεμίσει το πιο μακάβριο, εφιαλτικό δημιούργημα του Κινγκ.* Ο Κρις Έγκερτσεν του HitFix αντέδρασε θετικά δηλώνοντας ότι η εικόνα είναι: *Μία κατάλληλα φρικιαστική εμφάνιση που δεν απέχει πολύ από την αισθητική του Κάρυ ως Πένιγουαιζ ...τολμώ να πω, ότι η εκδοχή του Σκάρσγκαρντ είναι λίγο τρομακτικά ελκυστική σε σύγκριση με την ερμηνεία του Κάρυ.*

Από τις 30 Ιουλίου 2016 μέχρι τις 22 Αυγούστου 2016, ο Μουσιέτι πόσταρε τρεις εικονογραφικές απεικονίσεις στον λογαριασμό του στο Instagram, με την πρώτη να δείχνει τον Μπιλ Ντένμπροου να κατασκευάζει ένα χάρτινο καραβάκι για τον μικρότερο αδελφό του. Η δεύτερη είκονα δείχνει ξανά τον Μπιλ να οδηγεί το ποδήλατό του, με το ψευδώνυμο Σίλβερ, σε ένα γκαζόν και στην τρίτη και τελευταία, παρουσιάζει πάλι τον Μπιλ να κοιμάται δίπλα σε ένα σκίτσο της Μπέβερλι Μαρς.

Στις 16 Αυγούστου 2016, η «Entertainment Weekly» κυκλοφόρησε την πλήρη εικόνα του κοστουμιού του Πένιγουαιζ για να προωθήσει την ταινία, συμπεριλαμβανομένης μιας συνέντευξης με τη σχεδιάστρια κοστουμιών Τζέιν Μπριάντ. Ο Ντάμιο Νταμάσκε από την «JoBlo.com» λάτρεψε τη νέα αμφίεση, αν και κατανοούσε αν άλλοι την απέρριπταν, επειδή: *Ένα από τα βασικά παράπονα είναι ότι φαίνεται υπερβολικά τρομακτικός και ότι ο λόγος για τους οποίους ο Πένιγουαιζ επιλέγει αυτή τη μορφή είναι να ξεγελάσει και να δελεάσει τα παιδιά. Δεν θα έπιανε με αυτό το κοστούμι*. Ο Ντέιβ Τραμπόρε του «Collider.com» θεώρησε ότι πρόκειται να διχάσει μερικούς ανθρώπους η στολή γιατί δεν είναι καθόλου κοντά ως προσέγγιση, στη φαρδιά και πολύχρωμη εκδοχή του Τιμ Κάρυ, αλλά η νέα έκδοχή φαίνεται ότι είχε πολύ περισσότερη σκέψη και πρόθεση για τη δημιουργία της. Ο Μπάρκαναπό το «Bloody Disgusting» δήλωσε: *Δεν ξέρω αν είναι απλά νοσηρή περιέργεια ή ελπιδοφόρες επιθυμίες, αλλά η συνολική εικόνα στο πρόσωπό του και το μακιγιάζ του δείχνει αρκετά αισιόδοξη!*.

Στις 9 Μαρτίου 2017, ο Νέχα Ασίζ της SXSW ανακοίνωσε ότι ο Μουσιέτι θα εμφανιστεί σε μια εκδήλωση με τίτλο «Face Your Fears», για να μοιραστεί υλικό από το «Αυτό», και να συζητήσει τις εμπνεύσεις και τις επιρροές του. Στις 11 Μαρτίου 2017, η New Line Cinema παρουσίασε το πρώτο τρέιλερ και μια σκηνή στο φεστιβάλ «South by Southwest». Ο Τρέις Θούρμαν του Bloody Disgusting ανάφερε για το τρέιλερ: *Ίσως ήταν 90 δευτερόλεπτα από την ταινία, αλλά ήταν αρκετά εντυπωσιακά 90 δευτερόλεπτα από τα ταινία ...ένα από τα καλύτερα που έχω δει ποτέ.* Ο Τζόναθαν Μπάρκαν του Dread Central επαίνεσε τη σκηνή και δήλωσε ότι τα παιδιά δείχνουν πολύ έμπειρα στο να εργάζονται μεταξύ τους, υπήρχε μια χημεία μεταξύ των τεσσάρων τους που ήταν υπέροχη και ότι ο Μουσιέτι πρέπει να εργάστηκε πολύ για να φέρει αυτό το αποτέλεσμα. 

Στις 28 Μαρτίου 2017, η New Line κυκλοφόρησε ένα δεύτερο τρέιλερ 139 δευτερολέπτων για να προωθήσει την ταινία, ακολουθώντας μία σκηνή 19 δευτερολέπτων και το επίσημο πόστερ. Το τρέιλερ προβλήθηκε 197 εκατομμύρια φορές τις πρώτες 24 ώρες μετά την κυκλοφορία του, θέτοντας ένα νέο ρεκόρ, ωςτο τρέιλερ με τις περισσότερες προβολές σε μια μέρα (που αργότερα ξεπεράστηκε από την ταινία, Avengers: Infinity War). Στις 7 Μαΐου 2017, ένα τρίτο τρέιλερ διάρκειας 137 δευτερολέπτων, παρουσιάστηκε στα βραβεία MTV Movie & TV Awards στο Λος Άντζελες της Καλιφόρνια παρουσιάζοντας ένα απόσπασμα της ταινίας όπου οι Loosers αναζητούν τα θύματα του Πένιγουαιζ. Στις 13 Ιουλίου 2017, η Entertainment Weekly κυκλοφόρησε μια συλλογή νέων εικόνων και σκηνικά, όπως η φωλιά του Πένιγουαιζ, συμπεριλαμβανομένου και τον σχολιασμό του σκηνοθέτη Μουσιέτι. 

## Θέματα
Η ταινία έχει περιγραφεί ως μία ιστορία απώλειας της αθωότητας, με θέματα φόβου, θνησιμότητας και επιβίωσης. Ο Μουσιέτι επισήμανε τα στοιχεία της ταινίας σχετικά με την ηλικία και τα ζητήματα θνησιμότητας, προσθέτοντας ότι τέτοια θέματα επικρατούν και στο βιβλίο του Κινγκ, αν και στην πραγματικότητα εμφανίζονται με έναν πιο προοδευτικό τρόπο: *Υπάρχει ένα απόσπασμα στο βιβλίο που λέει, «Το να είσαι παιδί είναι να μαθαίνεις πώς να ζεις και το να είσαι ενήλικας να μαθαίνεις πως να πεθάνεις».*

Ανάφερε επίσης το χαρακτηριστικό της επιβιωτικής φύσης του Πένιγουαιζ, και ένα απόσπασμα στο μυθιστόρημα που τον ενέπνευσε ήταν όταν ο Μπιλ διερωτάται εάν ο Πένιγουαιζ τρώει παιδιά μόνο και μόνο επειδή είναι αυτό που λένε οι άνθρωποι ότι κάνουν τα τέρατα, *Το «Αυτό» ίσως είναι πραγματικό όσο τα παιδιά συνεχίζουν να πιστεύουν σε αυτό, και κατά κάποιο τρόπο ο χαρακτήρας του Πένιγουαιζ είναι υποκινούμενος από την επιβίωση. Για να μείνει ζωντανός στη φαντασία των παιδιών, πρέπει να συνεχίσει να σκοτώνει.* Ο Μουσιέτι αν και θεωρεί ότι είναι μία ταινία τρόμου, δεν θεωρεί ότι είναι μόνο αυτό, είναι μία ιστορία αγάπης, φίλιας και αφοσίωσης με πολλά άλλα όμορφα συναισθήματα.

## Μουσική
Τη μουσικη σύνθεση της ταινίας επιμελήθηκε ο Βρετανός συνθέτης, Μπέντζαμιν Ουάλφις. Ένα σάουντρακ άλμπουμ κυκλοφόρησε τον Αύγουστο του 2017.

## Παραπομπές


## Εξωτερικοί σύνδεσμοι

* 
* 
* 
* 
* 
*Το Αυτό ταινια Online 

Κατηγορία:Ταινίες του 2017
Κατηγορία:Αγγλόφωνες ταινίες
Κατηγορία:Αμερικανικές ταινίες της δεκαετίας 2010
Κατηγορία:Αμερικανικές ταινίες ενηλικίωσης
Κατηγορία:Αμερικανικές θρίλερ ταινίες τρόμου
Κατηγορία:Αμερικανικές υπερφυσικές ταινίες τρόμου
Κατηγορία:Αμερικανικές υπερφυσικές θρίλερ ταινίες
Κατηγορία:Αμερικανικές ταινίες ψυχολογικού τρόμου
Κατηγορία:Αμερικανικές ψυχολογικές θρίλερ ταινίες
Κατηγορία:Αμερικανικές ψυχολογικές δραματικές ταινίες
Κατηγορία:Ταινίες με θέμα το bullying
Κατηγορία:Ταινίες συσχετιζόμενες με παιδιά
Κατηγορία:Ταινίες βασισμένες σε αμερικανικά μυθιστορήματα
Κατηγορία:Περιπετειώδεις ταινίες τρόμου
Κατηγορία:Δραματικές ταινίες τρόμου
Κατηγορία:Ταινίες παραγωγής New Line Cinema
Κατηγορία:Ταινίες σκοτεινής φαντασίας
Κατηγορία:Ταινίες σε παραγωγή Νταν Λιν
Κατηγορία:Ταινίες της Vertigo Entertainment